FÆLLES HOLDNING (EF) Nr. 59/98 fastlagt af Rådet den 20. juli 1998 med henblik på vedtagelse af Rådets direktiv 98/. . ./EF om hold af vilde dyr i zoologiske haver (98/C 364/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg (1),

i henhold til fremgangsmåden i traktatens artikel 189 C (2), og

ud fra følgende betragtninger:

I henhold til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (3) skal det inden indførslen i Fællesskabet godtgøres, at der findes passende faciliteter til opbevaring og pasning af levende individer af en lang række arter; nævnte forordning forbyder udstilling i kommercielt øjemed af arter, der er opført i dens bilag A, medmindre der gives en speciel tilladelse, fordi formålet er undervisning, forskning eller avl;

Rådets direktiv 79/409/EØF af 2. april 1979 om beskyttelse af vilde fugle (4) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter (5) forbyder indfangning og hold af samt handel med en lang række arter, men tillader undtagelser af visse årsager, f.eks. forskning og undervisning, genoprettelse af bestande, genudsætning i naturen og avl;

for at sikre en forsvarlig gennemførelse af gældende og fremtidige fællesskabsforskrifter om bevaring af vilde dyr og for at sikre, at zoologiske haver udfylder den vigtige rolle, de spiller for arternes bevaring, for folkeoplysning og/eller for forskning, må der tilvejebringes et fælles grundlag for medlemsstaternes lovgivning om godkendelse af og tilsyn med zoologiske haver, dyrehold i zoologiske haver, uddannelse af personalet samt oplysning af publikum;

der er behov for en fællesskabsindsats for at få de zoologiske haver i hele Fællesskabet til at bidrage til at bevare den biologiske mangfoldighed i overensstemmelse med Fællesskabets forpligtelse til at vedtage foranstaltninger til ex situ-bevaring efter artikel 9 i konventionen om den biologiske mangfoldighed;

en række organisationer, såsom Den Europæiske Sammenslutning af Zoologiske Haver og Akvarier, har udarbejdet retningslinjer for pasning og opbevaring af dyr i zoologiske haver, som, hvor det er relevant, kan bidrage til udarbejdelse og indførelse af nationale standarder -

UDSTEDT FØLGENDE DIREKTIV:

Artikel 1 Formål

Dette direktiv har til formål at beskytte vilde dyr og bevare den biologiske mangfoldighed ved at bestemme, at medlemsstaterne skal træffe foranstaltninger til godkendelse af og tilsyn med zoologiske haver i Fællesskabet, og således styrke de zoologiske havers rolle i forbindelse med bevaringen af den biologiske mangfoldighed.

Artikel 2 Definition

I dette direktiv forstås ved »zoologiske haver« alle permanente anlæg, hvor levende dyr af vilde arter holdes med henblik på udstilling for publikum i mindst syv dage om året, men med undtagelse af cirkus, dyrehandler og virksomheder, som medlemsstaterne undtager fra kravene i dette direktiv med den begrundelse, at de ikke udstiller et betydeligt antal dyr eller arter for publikum, og at undtagelsen ikke vil bringe direktivets mål i fare.

Artikel 3 Krav til zoologiske haver

Medlemsstaterne træffer foranstaltninger i henhold til artikel 4, 5, 6 og 7 for at sikre, at alle zoologiske haver træffer følgende bevaringsforanstaltninger:

- Deltagelse i forskning, som bidrager til arternes bevaring, og/eller uddannelse i færdigheder, som er relevante for bevaringen, og/eller udveksling af oplysninger vedrørende arternes bevaring og/eller, hvor det er relevant, avl i fangenskab, genoprettelse af bestande eller genudsætning af arter i naturen.

- Fremme af folkeoplysning og bevidstgørelse om bevaringen af den biologiske mangfoldighed, især ved at give oplysninger om de udstillede dyrearter og deres naturlige levesteder.

- Opbevarelse af dyrene under forhold, som sigter mod at opfylde den enkelte arts biologiske og bevaringsmæssige behov, bl.a. ved at sørge for velindrettede, artsspecifikke indhegninger, og opretholdelse af en høj standard for dyrehold, herunder et omfattende program for forebyggende og helbredende dyrlægepleje og ernæring.

- Forhindring af, at dyrene slipper ud, for at undgå eventuelle økologiske trusler mod naturligt hjemmehørende arter, og forhindring af udefrakommende skadedyrs indtrængen.

- Føring af ajourførte journaler over den zoologiske haves samling, som er relevante for de registrerede arter.

Artikel 4 Godkendelse og tilsyn

1. Medlemsstaterne vedtager foranstaltninger med henblik på godkendelse af og tilsyn med bestående og nye zoologiske haver for at sikre, at kravene i artikel 3 opfyldes.

2. Alle zoologiske haver skal have en godkendelse inden for fire år efter direktivets ikrafttræden, eller for nye zoologiske havers vedkommende inden de åbnes for publikum.

3. En godkendelse skal indeholde betingelser for håndhævelse af kravene i artikel 3. Det kontrolleres, om betingelserne overholdes, bl.a. ved regelmæssig besigtigelse, og der skal tages passende skridt til at sikre denne overholdelse.

4. Før en godkendelse udstedes, afslås, forlænges eller ændres i væsentlig grad, besigtiges stedet af medlemsstaternes kompetente myndigheder for at konstatere, om betingelserne for godkendelse eller de foreslåede betingelser for godkendelse er opfyldt.

5. Hvis den zoologiske have ikke er godkendt i overensstemmelse med dette direktiv, eller betingelserne for godkendelse ikke er opfyldt, skal den zoologiske have eller en del af den:

a) lukkes for publikum af den kompetente myndighed, og/eller

b) opfylde de relevante krav, som den kompetente myndighed fastsætter for at sikre, at betingelserne for godkendelse opfyldes.

Hvis disse krav ikke opfyldes inden for en passende periode, der skal fastlægges af de kompetente myndigheder, men som ikke kan overstige to år, trækker den kompetente myndighed godkendelsen tilbage eller ændrer den og lukker den zoologiske have eller en del af den.

Artikel 5

Kravene for godkendelse i artikel 4 finder ikke anvendelse, såfremt en medlemsstat til Kommissionens tilfredshed kan godtgøre, at formålet med dette direktiv, jf. artikel 1, og kravene til zoologiske haver, jf. artikel 3, er opfyldt og til stadighed opretholdes ved hjælp af en ordning med regulering og registrering. En sådan ordning skal bl.a. indeholde bestemmelser om tilsyn med og lukning af zoologiske haver svarende til bestemmelserne i artikel 4, stk. 4 og 5.

Artikel 6 Lukning af zoologiske haver

Skal en zoologisk have eller en del af den lukkes, sikrer den kompetente myndighed, at de berørte dyr behandles eller fjernes under forhold, som medlemsstaten anser for at være hensigtsmæssige og i overensstemmelse med dette direktivs formål og bestemmelser.

Artikel 7 Kompetente myndigheder

Medlemsstaterne udpeger de myndigheder, der er kompetente i forbindelse med dette direktiv.

Artikel 8 Sanktioner

Medlemsstaterne fastsætter de sanktioner, der skal anvendes i tilfælde af overtrædelse af de nationale bestemmelser, der vedtages i medfør af dette direktiv. Sanktionerne skal være effektive, stå i et rimeligt forhold til overtrædelsen og have en afskrækkende virkning.

Artikel 9 Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den . . . (6). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 10 Ikrafttræden

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 11

Dette direktiv er rettet til medlemsstaterne.

Udfærdiget i . . ., den . . .

På Rådets vegne

Formand

(1) EFT C 205 af 15.7.1996, s. 63.

(2) Europa-Parlamentets udtalelse af 29. januar 1998 (EFT C 56 af 23.2.1998, s. 34), Rådets fælles holdning af 20. juli 1998 og Europa-Parlamentets afgørelse af . . . (endnu ikke offentliggjort i Tidende).

(3) EFT L 61 af 3.3.1997, s. 1. Forordningen er senest ændret ved Kommissionens forordning (EF) nr. 2307/97 (EFT L 325 af 27.11.1997, s. 1).

(4) EFT L 103 af 25.4.1979, s. 1. Direktivet er senest ændret ved Kommissionens direktiv 97/49/EF (EFT L 223 af 13.8.1997, s. 9).

(5) EFT L 206 af 22.7.1992, s. 7. Direktivet er senest ændret ved Kommissionens direktiv 97/62/EF (EFT L 305 af 8.11.1997, s. 42).

(6) Tre år efter offentliggørelsen i Tidende.

RÅDETS BEGRUNDELSE

I. INDLEDNING

1. Den 13. december 1995 fremlagde Kommissionen et forslag til henstilling om hold af vilde dyr i zoologiske haver baseret på artikel 130 S, stk. 1.

2. Europa-Parlamentet afgav udtalelse den 29. januar 1998 (1) efter førstebehandlingen og foreslog 22 ændringer. Kommissionen accepterede ingen af disse ændringer og har derfor ikke fremsat noget ændret forslag.

Det Økonomiske og Sociale Udvalg afgav udtalelse den 24. april 1996 (2).

3. Den 20. juli 1998 fastlagde Rådet sin fælles holdning i henhold til traktatens artikel 189 C.

II. FORMÅL

4. Forslaget til henstilling tog sigte på at fastlægge almindelige principper for godkendelse af tilsyn med og lukning af zoologiske haver, dyrehold i zoologiske haver, personalets uddannelse og sikkerhed og publikums oplysning og sikkerhed. Optagelse af disse principper i de nationale lovgivninger skulle bidrage til at forbedre de forhold, hvorunder dyrene holdes, og give zoologiske haver mulighed for bedre at opfylde den rolle, de spiller for folkeoplysning, forskning og arternes bevaring.

Disse principper suppleres med meget detaljerede bilag, der indeholder de retningslinjer, som Den Europæiske Sammenslutning af Zoologiske Haver og Akvarier (EAZA) har udarbejdet.

III. ANALYSE AF DEN FÆLLES HOLDNING

Generelle bemærkninger

5. Rådet kan i det væsentlige tilslutte sig ovennævnte mål og har ment

- at der bør lægges vægt på beskyttelse af vilde dyr og bevaring af biodiversiteten og zoologiske havers rolle i denne forbindelse

- at det for at nå dette mål er nødvendigt at vedtage et bindende instrument, i dette tilfælde - som oprindeligt foreslået af Kommissionen i 1991 og ønsket af Europa-Parlamentet - et direktiv, da der ikke kan vedtages detaljerede bestemmelser, der omfatter de mange forskellige anlæg, som kan blive omfattet af dette instrument.

6. På grundlag af disse retningslinjer har Rådet kunnet overtage ændring nr. 1, 5, 6, 8, 9, 10, 11, 12, 13, 16 og 17.

Detailbemærkninger

(Henvisningerne til artikler og betragtninger gælder den fælles holdning)

7. Ændringer, der ikke er medtaget i den fælles holdning

- Rådet anfører i sidste betragtning, at de retningslinjer for pasning og opbevaring af dyr, som flere organisationer har udarbejdet, kan bidrage til udarbejdelse og indførelse af nationale standarder, men har ikke ment, at det var hensigtsmæssigt at medtage EAZA's retningslinjer som bilag, da det ikke synes at være muligt at nå til enighed om så detaljerede bilag, som skal anvendes ensartet for alle anlæg, der er omfattet af direktivet, idet man samtidig tager hensyn til deres forskellige størrelse og aktiviteter.

Rådet har derfor ikke medtaget ændring nr. 4, 18, 19, 20, 21, 22, 23 og 29 vedrørende disse retningslinjer.

- I betragtning af alle de bestemmelser om dyrehold og -pleje, der allerede findes i artikel 3, tredje led, har Rådet ikke fundet det nødvendigt at medtage ændring nr. 15.

- På baggrund af gældende bestemmelser (særlig forordning (EF) nr. 338/97) og i betragtning af definitionen i artikel 2 har Rådet ikke fundet det hensigtsmæssigt at fastsætte yderligere grænser for, hvilke dyrearter der kan holdes i zoologiske haver, og har derfor ikke medtaget ændring nr. 7.

- Ved hjælp af bl.a. de journaler, der er omhandlet i artikel 3, femte led, kan zoologiske haver være en informationskilde for handelen med vilde dyr. Denne information omfatter langtfra kun ulovlig handel, og det er ikke blevet anset for heldigt at medtage ændring nr. 28.

8. Ændringer i Kommissionens forslag

Foruden ændringerne på grundlag af de ændringsforslag, der er nævnt i punkt 6, og affattelsen af artikel 1 i overensstemmelse med punkt 5 er Rådets vigtigste ændringer i Kommissionens forslag følgende:

- i artikel 2 præciseres begrebet permanent anlæg, der er nævnt i noten til punkt 1 i forslaget til henstilling, og kun anlæg, hvis karakter og størrelse gør, at de ikke kan underkastes direktivets krav, undtages

- i artikel 3 indeholder stort set det samme som punkt 8 i forslaget til henstilling, men målet er bevaring af diversiteten, og teksten suppleres med et (fjerde) led om økologisk trusler mod naturligt hjemmehørende arter eller fra disse

- artikel 4 indeholder stort set det samme som punkt 1-6 i forslaget, idet det anføres, at zoologiske haver skal have en godkendelse inden for fire år efter direktivets ikrafttræden, eller inden de åbnes for publikum, og ikke kun, at medlemsstaterne skal tage skridt hertil; ifølge artikel 5 kan der anvendes ordninger svarende til godkendelse, når de sikrer, at de væsentlige bestemmelser (om bevaring, tilsyn og lukning) er opfyldt

- direktivets bindende karakter forstærkes af artikel 8, hvorefter medlemsstaterne skal fastsætte sanktioner i tilfælde af overtrædelse af de nationale bestemmelser til direktivets gennemførelse

- artikel 9 giver medlemsstaterne tre år til at gennemføre direktivet.

(1) EFT C 56 af 23.2.1998, s. 34.

(2) EFT C 204 af 15.7.1996, s. 63.